'তিন দিনের মধ্যে জানাতে হবে কার সঙ্গে কার জোট'
তিন দিনের মধ্যে জানাতে হবে কার সঙ্গে কার জোট – সমকালের শিরোনাম এটি। বলা হচ্ছে আসন্ন সংসদ নির্বাচন জোটবদ্ধভাবে করতে হলে তিন দিনের মধ্যে তা নির্বাচন কমিশনকে (ইসি) জানাতে হবে।
গতকাল বৃহস্পতিবার ইসি সচিবালয় থেকে এ-সংক্রান্ত নির্দেশনা জারি করা হয়েছে। নির্দেশনায় বলা হয়, তফসিল ঘোষণার দিন, অর্থাৎ ১৫ নভেম্বর থেকে তিন দিন গণনা করা হবে। এই হিসাবে ১৮ নভেম্বরের মধ্যে নিবন্ধিত কোনো একটি দলের প্রতীকে অন্য দলের কেউ প্রার্থী হতে চাইলে দলীয় প্রধানকে চিঠি দিয়ে ইসিকে তা জানাতে হবে। ইসির পৃথক নির্দেশনায় বলা হয়েছে, এবার ভোটারপ্রতি একজন প্রার্থী সর্বাধিক ১০ টাকা ব্যয় করতে পারবেন। তবে এই ব্যয় ২৫ লাখ টাকার ওপরে যাবে না।
ইসির ক্ষমতা শুধু মুখে মুখে – দেশ রূপান্তরের অন্যতম প্রধান শিরোনাম। খবরটিতে বলা হয় তফসিল ঘোষণার পর সরকারের শুধুই রুটিন কাজ করার কথা। কিন্তু সেই রুটিন কাজের পরিধি নির্ধারিত নয়। এ সুযোগে সরকার প্রায় সব ধরনের সিদ্ধান্তই নেয়।
অন্যদিকে যেটুকু ক্ষমতা নির্বাচন কমিশনকে দেয়া হয়েছে তারা সেটুকুও প্রয়োগ করতে পারে না। নির্বাচনকালীন ক্ষমতার চর্চা করতে পারলে জনমনে অনাস্থার বদলে আস্থা তৈরি হত। সংকট এত গভীরভাবে চেপে বসার সুযোগ পেত না বলে মনে করেন নির্বাচন ও প্রশাসন সংশ্লিষ্টরা।
স্থানীয় সরকার বিভাগের সাবেক সচিব আবু আলম মো. শহীদ খান বলেন, “বলা হয় তফসিল ঘোষণার পর সর্বময় ক্ষমতার অধিকারী হয় নির্বাচন কমিশন। এটা আমরা মুখে শুধু বলি নির্বাচন কমিশন ক্ষমতাবান, কিন্তু বাস্তবে কিছুই নেই।"
হার্ডলাইনে যেতে পারে যুক্তরাষ্ট্র – দৈনিক নয়া দিগন্তের প্রধান শিরোনাম এটি।
কোনো ধরনের পূর্বশর্ত ছাড়াই বাংলাদেশের সব রাজনৈতিক দলকে সংলাপে বসার জন্য যুক্তরাষ্ট্রের আহ্বান প্রত্যাখ্যান করেছে ক্ষমতাসীন আওয়ামী লীগ। সংলাপের জন্য সময় না দিয়েই আগামী ৭ জানুয়ারি জাতীয় নির্বাচনের তফসিল ঘোষণা করেছে নির্বাচন কমিশন। সংলাপের আহ্বান প্রত্যাখ্যাত হওয়ার পর যুক্তরাষ্ট্র চুপচাপ তা মেনে নিয়ে সরকারের সাথে স্বাভাবিকভাবে কাজ চালিয়ে যাবে মনে করছেন না কূটনীতিক ও নির্বাচন বিশেষজ্ঞরা।
তাদের মতে, ভিসানীতির প্রয়োগসহ অন্যান্য নিষেধাজ্ঞা দিয়ে হার্ডলাইনে যেতে পারে যুক্তরাষ্ট্র। এতে বাংলাদেশের অর্থনীতি, সাধারণ মানুষ আরো বিপাকে পড়তে পারে।
India says position on Bangladesh polls unchanged – অর্থাৎ বাংলাদেশের নির্বাচন নিয়ে ভারতের অবস্থান অপরিবর্তিত, দ্য বিজনেস স্ট্যান্ডার্ডের শিরোনাম এটি।
খবরটিতে বলা হয় তফসিল ঘোষণার পরও বাংলাদেশের নির্বাচন ঘিরে নয়াদিল্লির অবস্থান ভারত-যুক্তরাষ্ট্র মন্ত্রী পর্যায়ের বৈঠকের শুরতে যা ছিল এখন তাই আছে বলে জানিয়েছে দেশটির পররাষ্ট্র মন্ত্রণালয়। বাংলাদেশ বিষয়ে ভারতের পররাষ্ট্র মন্ত্রণালয়ের মুখপাত্র অরিন্দম বাগচী বলেন, “আমরা আমাদের অবস্থান আগেও জানিয়েছি...নির্বাচনের ব্যাপারে দেশটির জনগণই সিদ্ধান্ত নেবে।”
গ্রেপ্তার অভিযানে নেতাকর্মীদের বাড়িতে হামলার অভিযোগ করছে বিএনপি – দৈনিক সংবাদের শিরোনাম। বলা হচ্ছে সারাদেশে গ্রেপ্তার অভিযানের মধ্যে বিএনপির নেতাকর্মীদের ওপর হামলার পাশাপাশি বাসা বাড়িতেও হামলা হচ্ছে বলে বিএনপির পক্ষ থেকে অভিযোগ করা হচ্ছে। অনেক নেতাকর্মীদের গ্রেপ্তার করা হলেও তাদের গ্রেপ্তারের বিষয়টি জানানো হচ্ছে না বলেও অভিযোগ দলটির।
এর মধ্যে ডিএমপির ডিবি (গোয়েন্দা পুলিশ) কর্তৃক গ্রেপ্তার ছাত্রদলের কয়েক নেতার খোঁজ না পাওয়ার অভিযোগ জানিয়েছে বিএনপি। দলটির অভিযোগ পুলিশ গ্রেপ্তার অভিযানে গিয়ে নেতাকর্মীদের না পেলে তল্লাশির নামে বাসা বাড়িতে ভাঙচুর হয়। পুলিশের পাশাপাশি আওয়ামী লীগের নেতাকর্মীরাও কোথাও কোথাও বিএনপির নেতাকর্মীদের ওপর হামলার পাশাপাশি তাদের বাসাবাড়িতে ভাঙচুর চালাচ্ছে। তবে এ বিষয়ে পুলিশ এবং আওয়ামী লীগের দায়িত্বশীল কারো বক্তব্য পাওয়া যায়নি।
BNP goes for 48-hour hartal from Sunday – ডেইলি স্টারের শিরোনামে বলা হচ্ছে রোববার থেকে ৪৮ ঘণ্টার হরতালের ডাক দিয়েছে বিএনপি। ১১টি গাড়ি পুড়ানো হয়েছে, ট্রেনে আগুনের ঘটনাও ঘটেছে। নির্বাচন কমিশনের তফসিল ঘোষণার প্রতিবাদে রোববার ভোর ৬টা থেকে সারা দেশে এই হরতাল পালন করবে বিএনপি। দলটির ডাকা অবরোধের শেষ দিনে এই হরতালের ঘোষণা এল।
শর্তের বেড়াজালে আটকে যাচ্ছেন অনুপ্রবেশকারীরা! আওয়ামী প্রার্থী মনোনয়ন নিয়ে ইত্তেফাকের প্রধান শিরোনাম এটি।
বিস্তারিত বলা হয় আসন্ন দ্বাদশ জাতীয় সংসদ নির্বাচনে অংশ নিতে আজ শুক্রবার (১৭ নভেম্বর) আওয়ামী লীগের মনোনয়ন ফরম সংগ্রহ করবেন প্রধানমন্ত্রী ও দলীয় সভানেত্রী শেখ হাসিনা। এদিন বিকাল ৩টায় তিনি মনোনয় ফরম বিক্রির কার্যক্রম উদ্বোধন করবেন। পরে শনিবার থেকে অন্য নেতারা ফরম সংগ্রহ করতে পারবেন।
তবে মনোনয়নের জন্য আবেদনপত্র সংগ্রহকারীদের দলের বর্তমান কোন পদসহ অতীতের অন্তত আরো দুটি সাংগঠনিক পদ থাকতে হবে। আর নতুন এই শর্তের বেড়াজালে আওয়ামী লীগে ‘অনুপ্রবেশকারীরা’ আটকে যাচ্ছেন বলে মনে করা হচ্ছে।
বাংলাদেশের বাইরে সফরে গেছেন পিটার হাস – যুগান্তরের খবর। বলা হচ্ছে মার্কিন রাষ্ট্রদূত পিটার হাস বৃহস্পতিবার বাংলাদেশের বাইরে সফরে গেছেন বলে জানা গেছে। তবে ঢাকায় মার্কিন দূতাবাস তার সফরের বিষয়টি গোপন রেখেছে।
ঢাকায় পররাষ্ট্র মন্ত্রণালয় অবশ্য বলেছে, কূটনৈতিক প্রটোকল অনুযায়ী কোনো রাষ্ট্রদূত বাইরে গেলে স্বাগতিক দেশকে জানিয়ে যান। পিটার হাস বাংলাদেশ সরকারকে জানিয়ে গেছেন।
৪৪২ দিন পর খাদিজার জামিন, মুক্তিতে বাধা নেই – মানবজমিনের শিরোনাম। ডিজিটাল নিরাপত্তা আইনের দুই মামলায় কারাগারে থাকা জগন্নাথ বিশ্ববিদ্যালয়ের শিক্ষার্থী খাদিজাতুল কুবরার জামিনের বিরুদ্ধে রাষ্ট্রপক্ষের করা লিভ টু আপিল খারিজ করে দিয়েছেন আপিল বিভাগ। এখন তার মুক্তিতে বাধা নেই।
প্রধান বিচারপতি ওবায়দুল হাসানের নেতৃত্বাধীন ছয় সদস্যের আপিল বিভাগ গতকাল এ আদেশ দেন। আপিল বিভাগের এই আদেশের ফলে দুই মামলায় খাদিজাকে হাইকোর্টের দেয়া জামিন বহাল রইলো বলে জানিয়েছেন তার আইনজীবী বিএম ইলিয়াস কচি। তিনি বলেন, প্রায় এক বছর তিন মাস ধরে কারাগারে থাকা খাদিজার কারামুক্তিতে আইনগত কোনো বাধা নেই।
‘বোয়িং বিমানের চেয়েও ১০ গুণ বেশি গতিতে ড. ইউনূসের মামলায় তারিখ পড়ছে’ – মানবজমিনের আরেকটি শিরোনাম।
বলা হয় নোবেলজয়ী অর্থনীতিবিদ, গ্রামীণ টেলিকমের চেয়ারম্যান ড. মুহাম্মদ ইউনূসসহ ৪ জনের বিরুদ্ধে বাদীপক্ষে প্রথম দিনের মতো যুক্তিতর্ক উপস্থাপন শেষ হয়েছে। এতে অংশ নিতে আদালতে হাজির ছিলেন ড. ইউনূস। আগামী ২০শে নভেম্বর সোমবার ড. ইউনূসসহ ৪ জনের পক্ষে বিবাদী পক্ষের যুক্তিতর্ক উপস্থাপনের নতুন দিন ধার্য করেছেন ঢাকার শ্রম আদালতের বিচারক বেগম শেখ মেরিনা সুলতানা। তবে ওই দিন বাদীপক্ষও যুক্তিতর্কের জন্য সময় পাবেন।
আদালত থেকে বেরিয়ে ড. ইউনূসের আইনজীবী সাংবাদিকদের বলেন, গত তারিখে আমি বলেছিলাম ড. ইউনূসের মামলাটি মেট্রোরেলের চেয়েও ১০ গুণ বেশি গতিতে তারিখ পড়ছে।  আজকে বলছি- মেট্রোরেল নয়, বোয়িং বিমানের চেয়েও ১০ গুণ বেশি গতিতে এই মামলায় তারিখ পড়ছে।  এক মাসে এই মামলার ৫টি ডেট দিয়েছেন আদালত। আর মাত্র তিন দিন পর অর্থাৎ আগামী ২০শে নভেম্বর এই মামলার পরবর্তী তারিখ ধার্য করেছেন। অথচ এই আদালতেই ৫ বছর, ১০ বছর আগের মামলা এখনো পড়ে আছে। সাক্ষী হচ্ছে না।
বেড়েছে ডলার সংকট, রিজার্ভ নেমেছে ১৯.৬০ বিলিয়নে – বণিক বার্তার প্রধান শিরোনাম এটি। দেশের বৈদেশিক মুদ্রার রিজার্ভ ১৯ বিলিয়ন ডলারের ঘরে নেমেছে। আন্তর্জাতিক মানদণ্ড (বিপিএম৬) অনুযায়ী গত বুধবার রিজার্ভের পরিমাণ ছিল ১ হাজার ৯৬ কোটি বা ১৯ দশমিক ৬০ বিলিয়ন ডলার।
বাংলাদেশ ব্যাংক থেকে গতকাল এ তথ্য জানানো হয়েছে। তবে আন্তর্জাতিক মুদ্রা তহবিলের (আইএমএফ) হিসাবে দেশের নিট রিজার্ভ এখন ১৫ বিলিয়ন ডলারের ঘরে বলে জানা গেছে।
বিকল্প জ্বালানিতে না গেলে ডলার সংকট বাড়বে – জ্বালানি খাত নিয়ে সিপিডির এই বক্তব্য ঘিরে শিরোনাম কালের কন্ঠের।
বলা হচ্ছে ক্যাপাসিটি চার্জ ও নানা উপায়ে জ্বালানি খাতে অপচয় বন্ধ না করলে ডলারের ক্ষয় কমিয়ে আনা কঠিন হবে। কয়লা ও এলএনজি জ্বালানিভিত্তিক বিদ্যুৎ উৎপাদন থেকে ধীরে ধীরে বেরিয়ে এসে দেশীয় জ্বালানির উৎস খুঁজে বের করতে হবে। পাশাপাশি বিকল্প জ্বালানিতে না গেলে দেশে ডলার সংকট বাড়তে থাকবে।
বৃহস্পতিবার ‘পরিবর্তনের ধারা : বাংলাদেশের বিদ্যুৎ ও জ্বালানি খাতের ত্রৈমাসিক সংক্ষিপ্ত বিবরণ’ প্রকাশ অনুষ্ঠানে এসব কথা বলেন বেসরকারি গবেষণা সংস্থা সেন্টার ফর পলিসি ডায়ালগের (সিপিডি) গবেষণা পরিচালক খন্দকার গোলাম মোয়াজ্জেম।
বেহাত হয়েছে বাংলাদেশিদের ব্যক্তিগত তথ্য – প্রথম আলোর শিরোনাম। যুক্তরাষ্ট্র সাময়িকীর বরাত দিয়ে এতে বলা হয় বাংলাদেশের মানুষের ব্যক্তিগত তথ্য বেহাত হওয়ার ঘটনা আবারও ঘটল।
এবারের তথ্যগুলো সংগ্রহ করেছিল বাংলাদেশের সংস্থা ন্যাশনাল টেলিকমিউনিকেশন মনিটরিং সেন্টার (এনটিএমসি)।  ফাঁস হওয়া তথ্যের মধ্যে রয়েছে নাগরিকের নাম, পেশা, রক্তের গ্রুপ, মা–বাবার নাম, ফোন নম্বর, বিভিন্ন ফোনকলে তিনি কত সময় কথা বলেছেন সেই হিসাব, গাড়ির নিবন্ধন নম্বর, পাসপোর্টের বিস্তারিত তথ্য ও আঙুলের ছাপের ছবি।
যুক্তরাষ্ট্রভিত্তিক প্রযুক্তিবিষয়ক সংবাদ সাময়িকী ওয়্যারড গতকাল বৃহস্পতিবার এ খবর দিয়েছে। তবে কত মানুষের তথ্য বেহাতের ঘটনা ঘটেছে তা জানায়নি তারা।
Country braces for 2nd cyclone in a month – ইংরেজি দৈনিক নিউ এজের শিরোনাম। বিস্তারিত বলা হয় এক মাসেরও কম সময়ের মধ্যে বাংলাদেশে আরেকটি সাইক্লোন আঘাত হানতে যাচ্ছে, যা বঙ্গোপসাগরের দক্ষিণ-মধ্যভাগ থেকে তৈরি হয়ে সন্ধ্যায় উপকূলে আঘাত হানতে পারে। ১১টি উপকূলীয় জেলায় সতর্কতা, প্রচুর বৃষ্টিপাত এবং ভূমিধ্বসের শঙ্কাও আছে। সর্বশেষ সাইক্লোন হামুন বাংলাদেশের পূর্ব উপকূলে গত ২৪ ও ২৫শে অক্টোবর আঘাত হেনেছিল।
বিদেশে পাড়ি জমাতে চান ৪২ শতাংশ তরুণ – এক জরিপের ফলাফলে এমন শিরোনাম করেছে দৈনিক বণিক বার্তা। খবরটিতে বলা হচ্ছে দেশের মোট শ্রমশক্তির একটি বড় অংশ তরুণ-তরুণী। তাদের মধ্যে শিক্ষিত তরুণদের প্রায় অর্ধেকই বা ৪২ শতাংশ দেশ ছেড়ে বিদেশে পাড়ি জমাতে চান। অনিশ্চিত আর্থসামাজিক ও রাজনৈতিক ভবিষ্যৎ, দক্ষতা অনুযায়ী চাকরির বাজার তৈরি না হওয়া, গুণগত শিক্ষা ও প্রশিক্ষণের স্বল্পতা, উদ্ভাবন ও উদ্যোক্তা হওয়ার সুযোগের অভাব এবং ব্যক্তিগত নিরাপত্তা শঙ্কার কারণেই তাদের এ আগ্রহ। তবে বিদেশ যাওয়ার পর যদি দেখেন এসব সংকট সমাধান হয়েছে তাহলে ৮৫ শতাংশই আবার দেশে ফিরে আসার কথা জানিয়েছেন।
বাংলাদেশ ইয়ুথ লিডারশিপ সেন্টার (বিওয়াইএলসি) ও ব্র্যাক বিশ্ববিদ্যালয়ের পিস অ্যান্ড জাস্টিস সেন্টারের ‘‌ইয়ুথ ম্যাটার্স সার্ভে ২০২৩’ শীর্ষক যৌথ সমীক্ষায় বিষয়টি উঠে এসেছে। বাংলাদেশের যুবসমাজের অবস্থান, সমসাময়িক ভাবনা ও প্রত্যাশা জানতে বিওয়াইএলসি পাঁচ বছর পরপর জাতীয় নির্বাচনের আগে এ সমীক্ষা পরিচালনা করে।
দেশের আট বিভাগের ৫ হাজার ৬০৯ তরুণ-তরুণীর মাঝে পরিচালিত এ জরিপে দেখা যায়, ৭৫ দশমিক ৫ শতাংশই দেশ ছাড়ার কারণ হিসেবে আর্থসামাজিক ও রাজনৈতিক ভবিষ্যতের অনিশ্চয়তাকে দায়ী করেছেন। ৫০ দশমিক ৯ শতাংশ তরুণ আবার মনে করেন, তাদের যে দক্ষতা রয়েছে দেশে সে অনুযায়ী চাকরি নেই। শিক্ষা ও প্রশিক্ষণের জন্য পর্যাপ্ত সুযোগ-সুবিধা নেই মনে করেন ৪২ দশমিক ৩ শতাংশ তরুণ এবং ৪০ দশমিক ৮ শতাংশ মনে করেন দেশে উদ্ভাবন ও উদ্যোক্তা হওয়ার সুযোগ কম। এছাড়া ব্যক্তিগত নিরাপত্তা নিয়ে শঙ্কার কারণে দেশ ছাড়তে চাইছেন ৩৩ দশমিক ৯ শতাংশ তরুণ-তরুণী।

সমকালের শিরোনাম এটি। বলা হচ্ছে আসন্ন সংসদ নির্বাচন জোটবদ্ধভাবে করতে হলে তিন দিনের মধ্যে তা নির্বাচন কমিশনকে (ইসি) জানাতে হবে।